На основу члана 41. Став 10. Пословника Владе („Службени гласник РС”, бр. 61/06-пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. уредба), Министарство унутрашње и спољне трговине објављује

**Извештај о спроведеној јавној расправи о Нацрту закона о изменама и допунама Закона о оглашавању**

Закључком Одбора за привреду и финансије 05 Број: 011-8598/2024-1 од дана 17. септембра 2024. године којим је одређено спровођење јавне расправе о Нацрту закона о изменама и допунама Закона о оглашавању (у даљем тексту: Нацрт закона), у периоду од 30. септембра до 20. октобра 2024. године..

Програм јавне расправе са пратећим документима био је објављен на сајту Министарства унутрашње и спољне трговине (у даљем тексту: Министарство) ([www.must.gov.rs](http://www.must.gov.rs)) и на порталу „е-Консултације“, са позивом свим заинтересованим лицима да доставе своје предлоге, примедбе и сугестије на Нацрт закона на адресу Немањина 22-26, Београд или електронским путем на адресу trgovina@must.gov.rs, до 20. октобра 2024. године.

Према програму јавне расправе централни догађај је одржан у форми округлог стола, 8. октобра 2024. године са почетком у 11,00 часова у Привредној комори Србије, Теразије бр. 23, Београд. Позив за учешће у дискусији био је објављен на сајту Министарства, као на порталу „е-Консултације“. Осим тога, позив је упућен и преко Привредне коморе Србије. Сви заинтересовани су могли да присуствују догађају и активно учествују у дискусији.

На догађају су присуствовали представници државних органа и организација, медија, пословних удружења, стручне јавности, привредних субјеката, пре свега представници приређивача игара на срећу и њихових стручних удружења, Привредне коморе Србије, као и друга заинтересована лица. Присутнима су представљени разлози, као и суштина предложених измена и допуна Закона о оглашавању, након чега су учесници у јавној расправи активно учествовали у дискусији и изнели коментаре на Нацрт закона.

У току јавне расправе 26 подносиоца су доставила предлоге, примедбе и сугестије на Нацрт Закона. Одређени број коментара односио се на начелне примедбе, пре свега, на усклађивање одредби које се односе на игре на срећу. Осим тога, значајан број коментара се односио на конкретне измене предложених одредби. Сви предлози који су се односили на унапређење законодавног и институционалног оквира, уклањање неких недостатака предложеног текста су прихваћени и уграђени у текст који ће бити упућен у процедуру усвајања. Одбијени предлози и сугестије нису прихваћени из једног од следећих разлога: превише су опште формулисани и не могу да буду предмет законског регулисања, нису формулисани на начин да се разуме интенција предлагача или одступају од одредби прописа ЕУ с којим се Нацрт закона усклађује.